রাজপথে ‘উই ওয়ান্ট জাস্টিস’ ঢেউ, ডাক্তারদের সুরে ফের আন্দোলনের ইঙ্গিত!

কলকাতা: ১৬২ দিনের মাথায় রায় ঘোষণা। খুশি নয় আন্দোলনকারী ডক্টরস ফোরাম (Junior Doctors’ Forum)। শনিবার শিয়ালদহ আদালত চত্বর থেকে মৌলালী পর্যন্ত মিছিল। এদিনও রাজপথ সরগরম ‘উই ওয়ান্ট জাস্টিস’ স্লোগানে (Justice For RG Kar)। তদন্তের পরতে পরতে অসঙ্গতির দাবি, অনিকেত-দেবাশিসদের। ঘটনার দিন থেকে রায় ঘোষণার দিন পর্যন্ত একই শ্লোগান ‘উই ওয়ান্ট জাস্টিস’।

বিচার চাওয়ার একাধিক স্লোগানে রক্ত গরম হয়ে উঠেছিল শহরের। জুনিয়র চিকিৎসকেরা সহপাঠীর খুনের বিচার চাইতে নেমেছিল রাস্তায়। তারপর রাজপথ, স্বাস্থ্যভবন, ধর্মতলায় কেটে গিয়েছে রাতের পর রাত। বিচারের আশায় প্রতিবাদের মুখ হয়ে উঠেছে কিঞ্জল নন্দ, আনিকেত মাহাতো, দেবাশিস দাস ও স্নিগ্ধা হাজরারা।

আরও পড়ুন: কোন ১১ প্রমাণের ভিত্তিতে সঞ্জয় রায়কে দোষী সাব্যস্ত করল আদালত?

শনিবার ১৮ জানুয়ারি সরগরম হয়ে উঠেছিল শিয়ালদহ চত্বর। আনুষ্ঠানিক ভাবে রায় ঘোষণার পর আরও একদফা ‘উই ওয়ান্ট জাস্টিস’-এর স্লোগানে মুখরিত শিয়ালদহ আদালত চত্বর।

আরজি কর ঘটনার প্রতিবাদে সুর চড়িয়েছিলেন ডক্টর অনিকেত মাহাতো। রায় ঘোষণার দিন তিনি বলেন, ‘এ কেমন বিচার? সঞ্জয় রায় ছাড়া আর কারা? শুরুর দিন থেকে বলেছি এই ঘটনায় একাধিক জনের জড়িত থাকার কথা। তাঁদের কী হল?’ একই সুর শোনা যায় দেবাশিসের গলায়।

আন্দোলনকারী জুনিয়র ডাক্তারদের প্রশ্ন-দাবি, প্রথম থেকেই আন্দোলনকারী ডাক্তারদের সিবিআইয়ের তদন্ত প্রক্রিয়া নিয়ে সন্দেহ প্রকাশ। ঘটনার সঙ্গে একাধিক ব্যক্তির যুক্ত থাকার দাবি। সন্দীপ ঘোষ-অভিজিৎ মণ্ডলের বিরুদ্ধে সাপ্লিমেন্টারি চার্জশিট এখনও কেন দেওয়া হচ্ছে না কেন? ফরেনসিক রিপোর্টে পরিষ্কার সঞ্জয় রায় ছাড়াও আরও অনেকে এর সঙ্গে যুক্ত। কেন তাদেরকে আড়াল করার চেষ্টা হচ্ছে?